आमच्या वाचकांचे मनोगत मूळ अमेरिकन भाषेतले बायबल “अमेरिकन इंडियन्सकरता बायबलची भाषांतरे ” (जून ८, १९९९) हा लेख वाचताना तुम्ही मॅसाच्युसेट इंडियन लोकांसाठी जॉन एलीयेटच्या बायबल भाषांतराचे जे संदर्भ दिलेत त्यांनीच विशेषतः माझी आस्था वाढली. माझे पती आणि मी कॅलिफोर्नियाच्या सॅन मॅरिनो येथील हंटिंग्टन ग्रंथालयात गेलो होतो तेव्हा आम्ही ते बायबल पाहिलं होतं. त्यावेळी त्याचं स्तोत्रसंहिता हे पुस्तक उघडून ठेवलेलं होतं आणि त्यामध्ये यहोवा हे नाव वारंवार दिसून येत होतं. १७ व्या शतकातल्या या बायबल आवृत्तीत देवाचं नाव पाहून आम्हाला केवढा आनंद झाला!